keshantæpper
Keshantæpper, kashantæpper, håndknyttede tæpper, fremstillet i og omkring byen Kashan i det vestlige Iran. Under safavidedynastiet i 1500-1700-t. var byen centrum for silkevævning og produktion af tæpper i fremragende kvalitet, både vævede (kelimer) og knyttede i uld og silke, også med indlagte sølv- og guldtråde; motiverne omfatter medaljoner, planter og dyr og et netværk af blad- og blomsterranker samt figurale scener. Produktionen blev genoptaget i slutningen af 1800-t., baseret på hjemmeindustri. De fineste keshantæpper, der bygger videre på de traditionelle mønstre, er tæt knyttet med den bedste uld (kurk eller kork) på et grundvæv af bomuld.